AlexejDobrolubov/national_council_slovak_2010 huggingface dataset:
15. schôdza NR SR - 6.deň - B. popoludní 1. záznam
Dátum: 2024-06-19
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

14. Ďakujem pekne. Ja už sa tu trošku opakujem, ale ja už začínam byť na to trošku citlivá. Prepáčte, pán minister, ste tu k návrhu zákona, ktorý prechádza v skrátenom legislatívnom konaní. Ani nie ste na mieste navrhovateľa, sedíte tam, proste niečo si tam čítate, to je taká ignorancia. Ja si fakt nepamätám, že by sa tu toto dialo. Naozaj si to nepamätám. Nepamätám sa, že toto by tu niekto robil. (Reakcia z pléna.) No, že proste takto ignoruje ten parlament a tú diskusiu. Aj minister obrany, keď tu bol, tak sedel na svojom mieste, dokonca aj reagoval, ja si to vážim. Ale to je normálne že rešpekt, proste vzájomný rešpekt medzi opozíciou, koalíciou. Je tu návrh zákona pre skrátené legislatívne konanie pri mimoriadnej udalosti atentátu na premiéra. Premiéra proste, ktorý je vaším lídrom. A vy proste tu máte bezpečnostné opatrenia, chcete, aby sme ich v krátkom čase prijali a proste nie ste ochotní, prepáčte, ani nám dávať najavo, že vás zaujíma, o čom sa tu rozprávame a k čomu sa vyjadrujeme. Tak asi si čítate pripomienky možno generálneho prokurátora, Súdnej rady alebo advokátskej komory, možno verejného ochrancu práv, budiž, kiež by to tak bolo, veľmi by ma to tešilo, ale považujem to za dôležité, že rozprávať tu o tom, že chceme to robiť inak a dávate nám najavo, že vám to je jedno, čo hovorí opozícia. Viete, to sa proste, to sa jednoducho nevie stretnúť. (Prerušenie vystúpenia predsedajúcim.) Šimečka Michal, podpredseda NR SR Ďakujem veľmi pekne. Kolíková, Mária, poslankyňa NR SR Nestihla som, ale považovala som to za dôležité, lebo tá kultúra je, musí to byť vidno z obidvoch strán, že sa niečo mení. Ďakujem.
15. schôdza NR SR - 6.deň - A. dopoludnia
Dátum: 2024-06-19
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

79. Ďakujem veľmi pekne, páni poslanci, pani poslankyňa, za vaše komentáre. Ja by som sa vrátila aj k tej časti, aj k tej mojej výzve. Ja som veľmi rada, pán poslanec Šuca, že ste na mňa reagovali, lebo ja si myslím, že to, čo ste povedali, ja s tým mám zhodu. Ja sa domnievam, že v tomto sa zhodneme. A myslím si, že preto je dôležitý ten stôl, za ktorým si povedať, že my sa nezmierime, my sa nezmierime politicky a to je v poriadku. Ale ja nechcem, aby ľudia sa vyhrážali vám, aby sa cítili ohrození, ja to nechcem. A ale naozaj, teraz sa rozprávame o dnešku, mne sa nepáčilo, a neviem, či to je tak, ako hovoríte, že tam naozaj tá šibenica bola, ale ja toto určite neschvaľujem, nepovažujem to za správne. A preto, ako som aj povedala, som pripravená rozprávať sa o tom, či to obydlie má byť v nejakej miere chránené a ako, ale nie takto, že na prvú rovno všetko zakázať, hej? To nie. Ale rozprávajme sa o tom. Ja si myslím, že tu je šanca, že nájdeme nejakú cestu, že si povieme, potiaľto áno, protesty, jasné, nech sa páči, ale možno nejakú čiaru by sme tam ešte dali. My sme pripravení sa o tom rozprávať. Ja určite. Toto, čo navrhujete, je zlé. Takto to nejde. Mňa mrzí, že ste si zažili niečo, čo sa vám zdá, že bolo za čiarou. Mrzí ma to. Určite by som nikdy nechcela, aby ste také niečo zažívali. Ale keď hovoríte, že takto to nemáme robiť a ja som v debate počula od pána poslanca Glücka zase, že pod mojím vedením vo väzniciach mučili ľudí. Pán poslanec Gašpar, ja som sa ho opýtala: Pán poslanec, ja som nikdy nemala... (Prerušenie vystúpenia časomerom.)
22. schôdza NR SR - 4.deň - A. dopoludnia
Dátum: 2024-10-25
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

62. Pán Danko, mňa skoro zdvihlo zo stoličky, čiže som vkráčal do sály, vy tu halucinujete neskutočné veci. Dvadsať miliárd za minulej vlády sa voľakde podelo? Ja vám poviem, kde išli tie peniaze. Dostali ich rodiny, bolo 200 eur na dieťa, to dostali. Bol kurzarbeit, ľudia keď prichádzali o prácu, tak sa im zaplatilo to, aby mohli zostať doma a aby o tú prácu neprišli, 3,5 mld. išlo v jednom roku len na pomoc s energiami. Tam boli tie peniaze, tehotenský príspevok, 38 ďalších príspevkov pre rodiny, ktoré sa zaviedli. Tam išli tie peniaze. Chcete halucinovať o tom, že čo sa postrácalo? Pozrite sa na pána Kičuru. Kajetán Kičura. Našli sa po ňom čo? Prázdne sklady. Podeli sa zdravotnícke pomôcky, ktoré mal zabezpečiť, ale čo iné sa našlo u neho? Dvadsať zlatých tehličiek. Toto je človek, ktorý, u ktorého začínal váš minister vnútra, ktorý je tiež zrelý na odvolávanie. Uňho sa bol učiť. Minister pomsty, pán Eštok. Toto sú fakty, toto sú čísla. Pozrite sa na váš odpočet. Dneska máte rok vlády. Pozrite sa na to, čo ste dokázali. Za vás zdražie plyn o 30 %, dépeháčku ste dali na 23 %, poplatky, 900 kusov poplatkov išlo o 50 % vyššie. Najvyšší historický deficit nominálny, 7,8 alebo, myslím, že 6 alebo 8 mld. euro. To ste vy, to je, najvyššia inflácia v eurozóne nás čaká, v Európskej únii za vás. Vy ženiete ceny hore. Ficova drahota. To je termín, ktorý sa zaužíva a ktorý bude tri roky na stole, pretože to ste doniesli za rok vlády. V Európskej únii máme izoláciu vďaka vašim zahraničnopolitickým vzťahom. Totálne zlyhanie politiky na štyri svetové strany, izolácia, ľudia si prepisujú prejavy, keď sa tam objavia zástupcovia tejto vlády, takže to vy sedíte vo vláde, do ktorej ste nominovali všelijakých babrákov a kšeftárov, a máme tu jedného človeka, ktorého dneska odvolávame, ktorý spáchal atentát na spravodlivosť. Toto je obraz vlády po vašom roku... (Prerušenie vystúpenia časomerom.)
19. schôdza NR SR - 8.deň - A. dopoludnia
Dátum: 2024-09-24
Poslanec: Krátky, Rastislav (SLOVENSKO)
Druh vystúpenia: Vystúpenie

48. Ďakujem ešte raz. Teda záverečné slovo, možnosť je ho mať. To je to, čo si vážim, že môžme tu o tom diskutovať. Ešte krátky dôvetok, veď práve preto aj ja vystupujem, aby sme o tom hovorili, pán kolega, nie že by som túto diskusiu nechcel, ale gro môjho snaženia sa je vlastne povedať to, že potrat ako základné ľudské právo nie je legitímna požiadavka . To je kľúčový obsah uznesenia Európskeho parlamentu, ktorý ja namietam a voči ktorému chcem, aby sme sa ohradili. A zároveň hovorím, že kedykoľvek bude diskusia na túto tému, tak chcem, aby náš parlament, naša Národná rada mala všetky kompetencie v plnom rozsahu o tom rozhodnúť a stanoviť právny rámec. Ja som uviedol aj príklad v rozprave, za ktorý som si vyslúžil osobné počastovanie, ale nepočul som, teda že ten príklad by bol zlý alebo že teda niečo také by, že to sa určite nemôže stať, akože za tým príkladom si stojím a budem si za ním stáť aj ho budem ďalej vysvetľovať, keď to bude ďalej potrebné. Nuž zástancovia potratov sa vždy a na všetkých fórach snažia svoje videnie sveta podložiť a argumentovať tým, že potrat je základné ľudské právo, a snažia sa o ňom hovoriť ako o práve. Téma interrupcií je veľmi citlivá téma, a preto by sa podľa mňa malo vždy začať s tým, že sa pomenuje, čo interrupcia je, a treba povedať nasledovné – interrupcia je ukončenie tehotenstva, ktoré má za následok smrť nenarodeného človeka. Systém ľudských práv existuje na ochranu práv ľudí, najmä najslabších. Právo na život je prvé právo. Zakotvenie potratu ako ľudského práva nerozširuje rozsah práv, podvracia samotný koncept. Dovoľte mi ešte na záver citovať z deklarácie ku ktorej sme sa prihlásili aj my Slováci, Slovenská republika, ratifikovali sme ju. Ide o Dohovor o právach dieťaťa. Dovolím si citovať z preambuly tohto dohovoru: „Majúc na mysli, že ako je uvedené v Deklarácii práv dieťaťa prijatej Valným zhromaždením Organizácie Spojených národov 20. novembra 1959, dieťa pre svoju telesnú a duševnú nezrelosť potrebuje osobitné záruky, starostlivosť a zodpovedajúcu právnu ochranu pred narodením aj po ňom.“ Koniec citácie Dohovoru o právach dieťaťa. Ja sa prihováram za to, aby ste podporili moje uznesenie, aby ste odmietli snahy, ktoré sú na Európskom parlamente a v jeho štruktúrach, o to, aby sa toto nové ľudské právo, právo na potrat dostalo do Charty základných ľudských práv, čím vlastne vyjadríte aj to, že sa stotožňujete s názorom, že o týchto otázkach by mal rozhodovať len náš slovenský parlament. To je cieľom môjho uznesenia, tak vám ho predkladám a žiadam vás o podporu za zahlasovanie tohto uznesenia. Ďakujem pekne za slovo.
19. schôdza NR SR - 8.deň - A. dopoludnia
Dátum: 2024-09-24
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

38. Ďakujem za slovo. Najprv zareagujem na pána Prostredníka, ktorý sa dotkol tej výhrady vo svedomí. Nuž ja vám prečítam z toho uznesenia, to je úplne kratučko, v tom uznesení Európskeho parlamentu je bod 8, kde je napísané toto: Odsudzuje skutočnosť , čiže Európsky parlament odsudzuje skutočnosť, že v niektorých členských štátoch lekári a v niektorých prípadoch celé zdravotnícke zariadenia , čiže oni odsudzujú skutočnosť, že jednotlivec lekár si uplatňuje výhradu vo svedomí. Ja som sa ohradil voči tomuto, ono predchádzajúca rečníčka reagovala, že to sa týka len celých zdravotníckych zariadení, tak tu konkrétne máte citáciu, že prečo to európske uznesenie a prečo ja hovorím aj o jednotlivcoch. Toto namietam, toto mi vadí, myslím si, že voči tomuto by sme sa mali ozvať, a ozval som sa. Čiže a v kontexte, ešte reakcia na pani poslankyňu Jurík, nemám v pláne sa brániť sám, ja bránim seba, ja mám v pláne a to, čo je celý môj, celá moja snaha tohto vystúpenia, bráni tú myšlienku môjho uznesenia, čiže budem sa držať vyslovene tej, a tá myšlienka môjho uznesenia je veľmi jednoduchá a jej úmysly sa naplno odhalili, keď sa tak vehementne postavila a tvrdila, že zrušenie Najvyššieho súdu, judikátu z rozhodnutia Roe v. Wade bola chyba v Spojených štátoch amerických. Čiže ja som, teda neviem aké všelijaké invektívy použila na moju osobu, klamár a nevzdelaný a neviem čo, keď tvrdím a žiadam len to, čo tento Najvyšší súd v Spojených štátoch urobil, a to, že nechal právomoc a opäť vrátil do rúk jednotlivým štátom, aby si o tejto agende rozhodovali sami. To je celý cieľ môjho uznesenia a toto tu ja obhajujem.
19. schôdza NR SR - 7.deň - A. dopoludnia
Dátum: 2024-09-20
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

61. Ďakujem ti za tvoj diskusný príspevok, veľmi oceňujem tvoj prístup. Zaznelo na teba, alebo aj ty si spomínal norimberské procesy a to, že potom odznelo, že teda súčasťou dokumentov, ktoré sa vtedy tvorili aj v súvislosti s ľudskými právami, bolo aj právo na potrat. Nie je to pravda. Ja ako navrhovateľ mám príležitosť vystúpiť, čiže ja veľmi podrobne rozvediem to, že prečo to nie je pravda, uvediem konkrétne dobové zápisy aj svedectvá právnikov, aj návrhy, ktoré boli súčasťou tých dokumentov, aby som to teda zdôvodnil podrobnejšie, lebo teraz na to nemám priestor, a budeme sa potrebovať vyjadriť určite aj k, a toho si sa nedotkol, argumentov ohľadom judikátu Ústavného súdu, čiže k tomu sa tiež potom podrobnejšie vyjadrím. Ja chcem na záver tejto diskusie piatočnej ešte aj za seba povedať, že momentálne teraz máme na stole návrh, ktorý hovorí o tom a len o tom, že túto tému chceme mať plne v rukách národného parlamentu a o nej rozhodovať, a to je celá pointa uznesenia, ktoré predkladám, aby sme si nechali výlučnú kompetenciu o otázke ochrany života a výnimkách prípadne, ktoré prinášajú iné zákony, rozhodnúť v plnej miere a intenzite v domácom parlamente. Ďakujem za slovo.
19. schôdza NR SR - 4.deň - A. dopoludnia
Dátum: 2024-09-17
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

52. Ďakujem za slovo. Som rád, že sme sa vrátili k téme skráteného legislatívneho konania aj v tom zmysle, lebo skĺzlo sa tu do toho, že ja si to tak, proste to tak vidím, že tú najsociálnejšiu vládu, ktorú sme tu mali, ide niekto obviňovať, že chcela vyťahovať peniaze z vrecák ľudí a nedokázala to predložiť. Akože však od tehotenského príspevku po zvyšovanie platov policajtov, cez úradníkov až po navyšovanie a kompenzácie dôchodcom, dôchodkov, tú nehoráznu infláciu, čo sme tu mali, všetko to bolo, všetko to tieklo do vrecák ľudí a potom sa tu skĺzne pri porušovaní rokovacieho poriadku. Tu sa porušuje zákon, tak minister odvádza pozornosť niekde do preč, zase na predchodcov a hovorí, čo všetko bolo zlé. Opačne. Dobre bolo, to vy im nedávate, nezvyšujete, beriete, takže naspäť k skrátenému legislatívnemu konaniu už od týchto rečí. Krásne tú mozaiku pán poslanec Hlina doplnil, to bol totižto pamätný výbor, áno, pán štátny tajomník Kuffa prišiel a po trojmesačnej prestávke parlamentu, keď si odmyslím tie dve narýchlo zvolané schôdze, ktoré sa tiež ešte museli dotknúť zase Trestného poriadku, tak po trojmesačnej pauze, kedy ministerstvo malo čas vypracovať pozmeňujúci návrh k, to bol zákon o vplyvoch na životné prostredie, 32-stranový pozmeňovák na poslednú chvíľku, tresk. Tak to je presne, to je tá ďalšia trblietka, ktorá krásne ilustruje prácu ministerstva. Že ako to tam funguje, ako to tam beží, ako traja štátni úradníci s ministrom nestíhajú plniť svoje základné úlohy. A to je pointa tohto skráteného legislatívneho konania. Bolo na to dostatok času, na poslednú chvíľku zneužiť rokovací poriadok, predložiť do parlamentu. To je pointa.
9. schôdza NR SR - 4.deň - B. popoludní
Dátum: 2024-02-06
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

75. Ďakujem za slovo. Keď rozprával pán minister, tak ma naozaj veľmi pobavil tým, že sa Progresívne Slovensko stáva minulým OĽANO-m alebo teda pánom Matovičom. Ale mne to skôr pripadá, že je to naopak, lebo keď počúvam aj pána Gašpara, aj teraz pána ministra, ako plačú, že čo všetko sa im prihodilo, tak mi to pripomína skôr jeho plačovky. No, stále len plačete, plačete, čo všetko sa prihodilo vám, vašim kumpánom, oligarchom, ktorí sa obohacovali na úkor chudobných ľudí. Prepáčte, ale bez vetra sa ani lístok nepohne. Premiér tejto krajiny útočí na Ukrajinu, že tam je najvyššia korupcia v Európskej únii, a pritom on sám je zodpovedný za vytvorenie najväčšieho korupčného systému na Slovensku. Čestným ľuďom NAKA neklope na dvere. Čestní ľudia pracujú za 700 eur mesačne a vaša, vďaka vašim zásahom do II. piliera alebo tým skvelým konsolidačným opatreniam budú radi, ak vôbec budú mať na dôchodky. Neustále sa tu oháňate ľudskými právami a mňa to už fakt unavuje neustále to pripomínať. Kde ste boli, keď došlo k uzatváraniu rómskych osád počas covidu? Alebo keď došlo k raziám v Moldave? Jáj, vo vláde! Vy ste vládli. Takže vy ste vlastne zodpovední za tú dlhodobú nečinnosť vlády pri porušovaní ich občianskych a ľudských práv. A toto vám pripadá normálne, hej? Ja som tu nepočula jediný argument, ktorý by vyvracal odborné výst... výhrady proti novele od advokátov, prokurátorov, od sudcov, nič, len populistické reči a osobné útoky. Ak je jediným argumentom to, čo sa stalo vašim ľuďom, no tak to jednoducho neobstojí, pretože rekodifikácia Trestného zákona má nesmierny dopad na životy občanov a, samozrejme, aj na ekonomiku tohto štátu. Nie je prostriedkom vašej pomsty. Tak to, prosím, už pochopte. Ďakujem.
9. schôdza NR SR - 4. deň - A. dopoludnia
Dátum: 2024-02-06
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

52. Ďakujem za slovo. A ďakujem aj tebe, Beáta, za tvoj veľmi fundovaný, podnetný, zaujímavý príspevok. A ja keď počúvam koalíciu, tak často vo všetkých reláciách vyzdvihujú pri obhajobe svojej novely dva základné argumenty. Po prvé je to, samozrejme, zníženie drakonických trestov a zavedenie restoratívnej justície a, samozrejme, ochrana ľudských práv. Tak postupne. Koľko financií vyčlenila táto vláda na to, aby zaviedla restoratívnu justíciu v rozpočte? Nula. Koľko nových probačných pracovníkov bude podľa novely zamestnaných? Takisto nula. A koľko opatrení vlastne obsahuje táto novela v oblasti zavedenia restoratívnej justície tak, aby sudcovia vôbec mohli dávať alternatívne tresty? Samozrejme, okrem zníženia trestov na minimum pre tých, čo majú peniaze a môžu sa vykúpiť. Zase nula. A čo sa týka ľudských práv? Obsahuje táto novela nejaké konkrétne ustanovenia trestných činov, ktoré by pomáhali napr. odstrániť rodovo podmienené násilie, ktoré by boli zamerané pre ženy, alebo čo menšiny? Je tam niečo o LGBT ľuďoch, o Rómoch, moslimoch, voči ktorým na Slovensku stále, neustále rastú prejavy násilia? Opäť nula. Takže nachádza sa tam len naozaj tá generálna amnestia pre zlodejov a ľudí spriaznených so SMER-om a s koalíciou celou a to je presne tá selektívna spravodlivosť len pre bohatých a vyvolených. Ďakujem.
9. schôdza NR SR - 4. deň - A. dopoludnia
Dátum: 2024-02-06
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

14. Ďakujem za slovo a želám všetkých príjemný štart do ďalšieho týždňa. Ja ďakujem aj tebe, Vierka, za tvoj naozaj veľmi podnetný príspevok a keď si rozprávala o segregácii a o situácii rómskych detí na Slovensku, tak mi hneď napadlo, že sa tu vlastne už dlhé desaťročia deje veľký podvod a korupcia, ktorá je týmto štátom páchaná na úkor rómskych detí a respektíve na úkor chudoby. A celé mi to pripadá, smiešne asi nie je to správne slovo, ale úplne až katastrofálne a hrozné, že v tomto rozmedzí alebo v tejto aktuálnej situácii, kedy čelíme za segregáciu infringementu a dokonca žalobe od Európskej komisie, tak splnomocnenec vlády pre rómske komunity, splnomocnenec tejto vlády sa nechá počuť, že plánuje uvoľniť princípy 3D, to znamená destigmatizácie, degetoizácie a desegregácie, a aby povolil teda stavanie budov a nových škôl v blízkosti rómskych komunít. Čiže cielene chce podporovať segregáciu zrejme. Ale vôbec sa niet čo čudovať, pretože táto už štvrtá vláda Roberta Fica je vlastne známa tým, že neustále podporuje a je vlastne zodpovedná za to, že tu na Slovensku máte tzv. inštitucionálny rasizmus. A dôvodom, príčinou toho je možno, alebo aj dôsledkom toho je fakt to, čo sa vyjadril teda v Davose, ale nielen to, určite ste možno zachytili, že vláda na svojom výjazdovom rokovaní vlády sa chystá podporovať kamerový systém v obciach, kde je zvýšená kriminalita. A čo sa nestalo? Samozrejme, je to v tých obciach, kde je vyšší počet Rómov. Tak takýmto spôsobom sa teda stavajú k tej kriminalite, ktorú spomínal pán Ledecký. Miesto toho, by ale... To už nesti... (Prerušenie vystúpenia predsedajúcim.)
9. schôdza NR SR - 2.deň - B. popoludní
Dátum: 2024-02-01
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

78. Ďakujem za slovo, pán predsedajúci. A ďakujem, pán Dostál. Musím povedať, že neviem, či je to tou únavou teraz už o siedmej večer, alebo tým všetkým, čo ste toto na nás vychrlili, že čo všetko, aké má dopady tá novela, že normálne som frustrovaná. Ale ja som si uvedomila, že my sme ich tu dlho kritizovali, celú koalíciu, že to, tento zákon alebo novelu ušili veľmi rýchlym, rýchlo a rýchlou ihlou, ale oni si to v podstate veľmi dobre celé premysleli, oni sú lišiaci, im to tak krásne do všetkého zapadá. A síce sa tu oháňajú nejakými drakonickými trestami bez toho, aby vôbec, ako ste správne podotkol, investovali do restoratívnej justície a tých opatrení. Ale v podstate oni si to premysleli tak, aby nemohli byť postihnuteľní, samozrejme, len ich ľudia. Ja som si tak uvedomila a prečítala som si niekde, že pri úplatku do 700-tisíc vlastne výsledkom môže byť, že bude trest od nula do štyroch rokov, s premlčaním päť rokov. A vlastne oni všetko urobili pre to, aby sa to ani nevyšetrilo do tých piatich rokov, aby to pekne stihli, pretože prekvalifikovaním trestného činu zo zločinu na prečin, teraz som to už dobre povedala, že? Tak vlastne vyšetrovatelia nebudú môcť použiť ani napríklad rôzne informačno-technologické prostriedky, ako odpočúvanie, kamerový systém a podobne, čím sa, samozrejme, znemožní to prešetrenie toho skutku a okrem toho to aj ovplyvní rozsah vyšetrovania, lebo to sa tu bude v skrátenom režime vyšetrovať. Takže to znamená, že vlastne nielenže oni dostanú nižšie ceny či tresty, ale dokonca budeme radi, ak sa vôbec pred ten súd dostanú a ... (Prerušenie vystúpenia časomerom.)
9. schôdza NR SR - 2. deň - A. dopoludnia
Dátum: 2024-02-01
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

42. Ďakujem za slovo, pán predsedajúci. Vždy keď idete vy, pán Hlina, tak ja sa teším, lebo si myslím, že sa budem na začiatku, od začiatku hneď smiať, ale tentoraz ste ma trošku prekvapili, lebo ten začiatok bol naozaj vážny. Vy ste totiž hovoril o tom, že súčasná koalícia naozaj pácha zlo na tejto krajine, a to vôbec, ale vôbec nie je na smiech. A mňa tak vtedy napadlo, keď som minule pozerala Tému dňa na TA3, tam akurát bola diskusia, kde diskutoval pán Gašpar a pán Karas, a vtedy pán Gašpar povedal, že v prípade, že by sa novela Trestného zákona dostala vlastne na Ústavný súd, tak by vlastne išlo o boj spravodlivosti proti právnej istote. A ja tak rozmýšľam nad tým, že čo vlastne pokladá pán Gašpar a, samozrejme, aj vládna koalícia vlastne za tú spravodlivosť a, lebo pokiaľ viem, tak ani 69 % ich voličov a voličiek si nemyslí, že dopady novely Trestného zákona sú spravodlivé a sú v poriadku a nesúhlasia s tým. A ja osobne a už vôbec nie voliči opozície si myslia, že to je spravodlivé. Či je spravodlivé to, že niektorí ľudia v dôsledku premlčania proste budú nevinní, že tie stámilióny, ktoré ukradli a rozkradli bežným občanom Slovenska, ktorí chodia z práce do práce a už sa vlastne nedomôžu spravodlivosti ani náhrady škody, či je to spravodlivé. Napríklad či je spravodlivé, že tie kauzy, ktoré má aj pán Žiga, Kažimír, Výboh, Haščák, že budú premlčané. Alebo čo tak spravodlivosť v tej kauze emisnej z roku 2008, kde bola vyčíslená škoda na 47 miliónov, 47 miliónov, to niektorí ľudia teda fakt nikdy nezarobia, ani keď budú pracovať celý život. Či je toto spravodlivé, že sa náhrady ich škôd za... (Prerušenie vystúpenia časomerom.)
6. schôdza NR SR - 22.deň - B. popoludní
Dátum: 2024-01-24
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

309. Ďakujem veľmi pekne za slovo. A ďakujem aj tebe, Michal, a priznám sa, že aj mňa si inšpiroval k tomu, aby som sa zamyslela nad tým, ako by to vyzeralo v tejto spoločnosti, keby sa táto vláda správala spravodlivo a nepresadzovala by svoje záujmy takto mocensky. Hlavne by jej záležalo na ľuďoch a hneď, ako by získali moc, tak by schválili rozpočet, ktorý bežných ľudí nieže ožobračuje, ale myslí napríklad na školstvo alebo zdravotníctvo. Myslím si, že by určite nevzniklo nové ministerstvo a neupratali by svojich ľudí na teplé miestečká, kde sa točia peniaze, pretože tie by smerovali k ľuďom. A už vôbec by sa nevrhli na oslabenie spravodlivosti a právneho štátu, aby si zabezpečili beztrestnosť sebe a svojim ľuďom. Záležalo by im na tom, aby napríklad tí sudcovia a prokurátori, ktorí pripravovali dnes tú novelu, tak boli právoplatne odsúdení. A zaujímali by ich reálne problémy ľudí, napríklad aj detí. Nemali by sme desaťročia problém napríklad s reedukačnými centrami, kde deti žijú v neznesiteľných podmienkach. Tieto deti by neboli vystavené sexuálnemu ani fyzickému násiliu, neboli by zatvárané na izolačkách bez svetla a bez možnosti ísť na toaletu, nežili by bez normálnej postele, na starých matracoch, na zemi, nemali by na stenách v izbách pleseň a vtáčí trus na zemi. Pravdou, bohužiaľ, ale je, že táto vláda pre tieto deti desaťročia neurobila vôbec nič a zaujíma ich len zníženie trestov za ekonomickú trestnú činnosť. Násilie na deťoch nechali niekoľko desaťročí absolútne nepovšimnuté, takže mladí ľudia budú ďalej odchádzať a nebudú sa vracať, také budeme mať Slovensko. Ďakujem. (Potlesk.)